Zuma buite hof: ‘Moenie my uitlok nie’Foto: ANA. Oudpres. Jacob Zuma het gedreig om korrupte politici te ontmasker wat volgens hom voortgaan om sy naam te gebruik om politieke invloed te kry. Hy het gesê dié politici moet ophou om hom deel van ŉ agenda te maak in hul vergaderings. “Hulle hou aan sê ek is korrup, maar kan nie sê wat ek gedoen het nie. Hulle moet my nie uitlok nie. Ek mag dalk uitpraat oor die dinge wat ek van hulle weet. Ek móét dit herhaal want ek is moeg daarvoor om vriendelik te wees,” het Zuma aan ŉ groot skare van sy ondersteuners gesê buite die Durbanse hooggeregshof waar hy Vrydag vlugtig verskyn het op aanklagte van korrupsie en bedrog. Zuma het gesê hy word geteiken selfs noudat hy op pensioen is. “Mense sal my sommer net beskuldig van goed wat ek nie gedoen het nie. Ek is nou op pensioen, maar ek sal net sit en TV kyk en dan iemand sien wat oor my praat. Miskien is dit omdat my van maklik is om uit te spreek.” Hy het benadruk dat hy vir niks bang is nie en dat hy teenwoordig sal wees in die hof soos hy in 2005 en 2006 was. Zuma het bevestig hy het die ondersteuning van Supra Mahumapelo, voormalige premier van Noordwes, en Des Van Rooyen, voormalige minister van samewerkende regering en tradisionele sake. Jacob Zuma op 8 Junie in die hof. Foto: ANA. Zuma word ook deur Hlaudi Motsoeneng, omstrede voormalige bedryfshoof van die SAUK, Black First Land First- leier Andile Mngxitama, Faith Muthambi, voormalige minister van kommunikasie en Carl Niehaus van die Umkhonto we Sizwe- militêre veterane ondersteun. Maroela Media het vroeër berig die staat het Vrydag gesê hy is gereed om voort te gaan met die saak teen Zuma en dat die verdediging die saak laat sloer. Zuma staan tereg op een aanklag van swendelary, twee aanklagte van korrupsie, een van geldwassery en 12 aanklagte van bedrog. Die voormalige president word daarvan beskuldig dat hy altesaam R4 072 499,85 onregmatig bekom het uit 783 betalings wat Schabir Shaik gedoen het, ŉ sakeman wat as sy finansiële raadgewer opgetree het ten tyde van die beweerde transaksies. Die geld was vermoedelik omkoopgeld van die Franse wapenvervaardiger Thales met betrekking tot die omstrede wapentransaksie in 1999. Ten tyde van die betalings was Zuma aanvanklik die LUR van ekonomiese ontwikkeling in KwaZulu-Natal en daarna, in 1999, die adjunkpresident van Suid-Afrika. Zuma hou vol hy is onskuldig. Die saak sal op 27 Julie in die hooggeregshof in Pietermaritzburg aangehoor word.